Diari Oficial de la Generalitat Valenciana


Sumari del DOGV 2473, del 21-03-1995 (1995/834156)

ORDRE de 24 de febrer de 1995, de la Conselleria d'Educació i Ciència, per la qual es convoquen ajudes per finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, mantinguts amb fons públics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/24/(1)/dof/vci/html**

### Dades del document

Número de DOGV
:   2473

Data del DOGV
:   21-03-1995

Secció del DOGV
:   DISPOSICIONS GENERALS

Número del document
:   1995/834156


Data del document
:   24-02-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 24 de febrer de 1995, de la Conselleria d'Educació i Ciència, per la qual es convoquen ajudes per finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, mantinguts amb fons públics.   
El Decret del Govern Valencià 126/1986, de 20 d'octubre (DOGV de 14 de novembre), pel qual es regula la participació, el funcionament i les atribucions de les confederacions, federacions i associacions de pares i mares d'alumnes de centres docents no universitaris de la Comunitat Valenciana, recull, en l'article 13, la concessió de les ajudes i subvencions d'acord amb criteris de publicitat, concurrència i objectivitat, dins les disponibilitats pressupostàries.  
El caràcter limitat dels recursos disponibles per a aquestes ajudes, la necessitat de procurar l'eficàcia en la despesa i l'enfortiment del moviment associatiu dels pares i mares, aconsella restringir la concessió de subvencions a les confederacions i federacions d'àmbit provincial o superior, tot això, sense perjudici que aquestes mesures redunden més directament en els projectes d'activitats de les associacions de pares i mares d'alumnes, coordinades per les federacions i confederacions per tal que la participació d'aquestes entitats en els centres educatius mantinguts amb fons públics de la Comunitat Valenciana fomenten i consoliden el moviment associatiu de pares i mares d'alumnes.  
Les ajudes tenen com a finalitat sufragar les despeses de les confederacions i federacions d'associacions de pares i mares d'alumnes que es produïsquen arran de la realització d'activitats encaminades a fomentar la participació dels pares i mares en la gestió i en el control dels centre; també s'ha de considerar que les entitats tenen unes despeses produïdes pel funcionament dels serveis administratius bàsics, i és per això que s'entén oportú destinar un percentatge de les ajudes a subvencionar aquestes despeses.  
La consolidació del moviment associatiu de pares i mares dels alumnes de centres docents no universitaris de la Comunitat Valenciana, mantinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions de pares i mares d'alumnes, els fins i àmbits d'actuació de les quals es realitzen a zones de condicions sòcioeconòmiques desfavorables, i donar prioritat d'una manera especial a les entitats que estiguen constituïdes en centres d'acció educativa singular (CAES) o en aquells que tinguen un projecte d'acció educativa preferent (PAEP), i prestar atenció, per altra banda, a les associacions constituïdes en centres d'educació especial o que atenguen alumnes les necessitats físiques, psíquiques, motores o sensorials dels quals necessiten una atenció singular o especial.  
La transparència i el rigor que han d'informar la gestió de fons públics exigeixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.  
Amb aquesta finalitat i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
1. Es convoquen ajudes per subvencionar les activitats pròpies de les confederacions amb seu i àmbit d'activitat a tota la Comunitat Valenciana, de les federacions d'associacions de pares i mares d'alumnes d'àmbit territorial provincial o superior i amb seu a la Comunitat Valenciana i de les associacions de pares i mares d'alumnes de centres docents no universitaris de la Comunitat Valenciana, mantinguts amb fons públics, els fins i àmbits d'actuació dels quals es realitzen en zones de condicions sòcioeconòmiques desfavorables, en centres d'acció educativa singular (CAES) o en aquells centres que tinguen un projecte d'actuació educativa preferent (PAEP), en centres d'educació especial o que atenguen alumnes les necessitats físiques, psíquiques, motrius o sensorials dels quals necessiten una atenció singular o especial.  
2. Les ajudes es destinaran a subvencionar:  
a) Despeses produïdes durant l'any 1995, pel funcionament dels serveis administratius bàsics de les confederacions i federacions d'associacions de pares i mares d'alumnes.  
b) Despeses ocasionades per les activitats desplegades durant l'any 1995, per les confederacions, federacions i associacions de pares i mares d'alumnes a què es refereix aquesta ordre.  
Segon  
L'import global màxim destinat a les ajudes per a confederacions i federacions a les quals es refereix la disposició primera, apartat 1, d'aquesta ordre és de vint-i-quatre milions de pessetes (91.875.400 PTA).  
Així mateix, l'import destinat a les associacions de pares i mares d'alumnes és d'un milió de pessetes (1.000.000 PTA).  
Tots dues quantitats es pagaran a càrrec de la línia de subvenció 401/000/95 de l'aplicació pressupostària 55.09.366.45 de l'exercici econòmic de 1995 i es distribuirà de la manera següent:  
a) Les confederacions a què es refereix aquesta ordre rebran una ajuda de vuit milions dues-centes cinc mil cent vint-i-vuit (8.205.128 PTA), de les quals sis milions cinc-centes seixanta-quatre mil cent dues pessetes (6.564.102 PTA) es destinaran a les despeses de funcionament i un milió sis-centes quaranta-una mil vint-i-sis (1.641.026 PTA) a despeses originades pels projectes d'activitats que responguen als fins previstos en el Decret 126/1986, de 20 d'octubre, del Consell de la Generalitat Valenciana.  
b) Les federacions especificades en aquesta disposició rebran una ajuda de quinze milions set-centes noranta-quatre mil vuit-centes setanta-dos pessetes (88.285.842 PTA) de les quals onze milions cinquanta-sis mil quatre-centes deu pessetes (30.425.965 PTA) es destinaran a les despeses de funcionament i quatre milions set-centes trenta-vuit mil quatre-centes seixanta-dos pessetes (4.738.462 PTA) a despeses originades pels projectes que responguen als fins previstos en el Decret 126/1986, de 20 d'octubre del Consell de la Generalitat Valenciana.  
c) Les associacions de pares i mares d'alumnes assenyalades en l'apartat primer, rebran una subvenció d'un milió de pessetes (1.000.000 PTA), distribuïdes en 20 ajudes de cinquanta mil pessetes (50.000 PTA)  
Tercer  
S'aproven les bases (annex I) per les quals es regeix aquesta convocatòria, els models de sol.licitud i altres documents.  
DISPOSICIONS FINALS  
Primera  
Es delega en el secretari general de la Conselleria d'Educació i Ciència la competència per resoldre aquesta convocatòria d'ajudes i per dictar les resolucions i les instruccions necessàries per al desenrotllament i l'execució d'aquesta ordre.  
Segona   
Aquesta ordre és definitiva en via administrativa, i els interessats podran interposar contra aquesta recurs contenciós administratiu, amb la comunicació prèvia a l'òrgan que va dictar l'ordre, davant el Tribunal Superior de Justícia de la Comunitat Valenciana, en el termini de dos mesos comptadors des de la publicació en el Diari Oficial de la Generalitat Valenciana.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 24 de febrer de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de la convocatòria d'ajudes per finançar activitats de les confederacions, federacions i associacions de pares i mares d'alumnes, de centres docents no universitaris de la Comunitat Valenciana, mantinguts amb fons públics.  
1. Finalitat de les ajudes  
La finalitat de les ajudes és coadjuvar al foment d'activitats per part de les confederacions, federacions i associacions de pares i mares d'alumnes que es dirigisquen al compliment de les finalitats a les quals es refereix l'article 5 del Decret del Consell 126/1986, de 20 d'octubre, pel qual es regulen les entitats anteriors.  
Queden compreses les activitats efectuades durant l'any 1995, encara que s'hagueren realitzat amb anterioritat a la publicació en el Diari Oficial de la Generalitat Valenciana d'aquesta convocatòria, fins al terme concedit per a la justificació de les despeses de les activitats previstes en els projectes respectius.  
2. Sol·licitants  
2.1 Podran sol.licitar aquestes ajudes les confederacions, federacions i associacions de pares d'alumnes a què es refereix l'apartat primer d'aquesta ordre, que reunisquen els requisits següents:  
2.1.1 Tenir establerta la seu i l'àmbit d'activitat a la Comunitat Valenciana.  
2.1.2 Estar legalment constituïdes i inscrites en el registre d'associacions.  
2.1.3 Estar integrades únicament per federacions o associacions de pares i mares d'alumnes constituïdes en centres docents o, si s'escau, per pares i mares tutors dels alumnes que cursen estudis en centres docents de nivell no universitari de la Comunitat Valenciana, mantinguts amb fons públics.  
2.1.4 Realitzar les activitats per a les quals se sol·licita l'ajuda.  
2.2 Les entitats sol·licitants a les quals se'ls va concedir subvenció d'acord amb l'Ordre de 3 de maig de 1994, de la Conselleria d'Educació i Ciència, i no hagueren complit les obligacions exigides a què es referia la base 7 d'aquesta ordre, no podran ser beneficiàries de les ajudes d'aquesta convocatòria.  
3. Sol·licituds i documentació  
3.1 Les sol·licituds seran adreçades a la Conselleria d'Educació i Ciència i en podran ser presentades en el registre general, en el registre de les direccions territorials d'Educació, en els centres d'informació de l'Oficina d'Informació, Iniciatives i Reclamacions de la Generalitat Valenciana, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A les sol·licituds, ajustades al model oficial que figuren com a annex II a aquesta ordre, s'adjuntarà la documentació següent:  
3.1.1 Projecte d'activitats per al qual se'n sol·licita l'ajuda i el pressupost per al finançament. Els diferents projectes d'activitats s'ajustaran al que indica l'apartat 4 d'aquestes bases.  
3.1.2 Fotocòpia dels estatuts i els documents que acrediten la legal constitució i la inscripció de la confederació, federació o associació de pares i mares d'alumnes.  
3.1.3 Fotocòpia del codi d'identificació fiscal de l'entitat sol·licitant.  
3.1.4 Certificació actualitzada del registre d'associacions en la qual consten les federacions o, si s'escau, associacions de pares i mares d'alumnes que les integren, emesa, com a màxim, dins el termini de presentació de sol·licituds.  
3.2 Els qui en les convocatòries dels anys 1992, 1993 o 1994 hagueren presentat correctament els documents previstos en els apartats 3.1.2 i 3.1.3, sense que s'haja produït variació, estaran exempts d'aportar aquests documents, sense perjudici d'aportar-los a requeriment de l'administració.  
3.3 Quan les sol·licituds de les entitats no reunisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquestes bases resulte exigible, segons estableix l'article 71 de la llei esmentada, serà requerit l'interessat perquè, en el termini de 10 dies, repare la falta o acompanye els documents preceptius, amb indicació que, si no ho feia així, se li tindrà per desistit en la petició, i s'arxivarà l'expedient sense més tràmit.  
3.4 El termini per a la presentació de sol·licituds serà d'un mes a partir de la data d'entrada en vigor d'aquesta ordre.  
4. Criteris per a la concessió d'ajudes  
4.1 Despeses produïdes per al funcionament de les confederacions i de les federacions.  
Les ajudes per a les despeses seran concedides a les confederacions i federacions segons el nombre d'associacions de pares i mares d'alumnes que les integren, o, i s'escau, també en atenció al nombre d'associacions que integren les federacions confederades, tal com determina la base 3.1.4.  
4.2 Despeses produïdes per les activitats de les confederacions i federacions.  
Les ajudes previstes seran concedides proporcionalment al nombre d'associacions de pares i mares d'alumnes que integren les federacions, o, si s'escau, al nombre d'associacions que pertanyen a les federacions integrades en les confederacions respectives, segons que preveu l'apartat 3.1.4.  
4.3 Despeses produïdes per les activitats de les associacions de pares i mares d'alumnes.  
Per a la concessió d'aquestes ajudes es valoraran els criteris següents:  
1.a) Nombre d'unitats (si s'escau, concertades) o especialitats ( en el cas d'ensenyaments especialitzats) que tinga el centre docent en què estiga constituïda l'associació de pares i mares d'alumnes.  
El nombre d'unitats o especialitats serà igual al nombre de punts que li corresponen per aquest concepte.  
1.b) En el cas de ser més favorables es considerarà, en compte del que preveu l'apartat anterior, la puntuació resultant d'aplicar la mitjana aritmètica del nombre d'unitats, si s'escau concertades, o especialitats amb les quals compten la totalitat dels centres les associacions de pares i mares dels quals hagen presentat sol·licitud ajustada a les bases d'aquesta convocatòria.  
2. A l'apartat anterior se sumarà la puntuació que corresponga segons la valoració atribuïda al projecte d'activitats presentat. La comissió avaluadora atorgarà als projectes esmentats fins a un màxim de 5 punts, tenint-ne en compte l'adequació als fins establerts en l'article 5 del Decret 126/1986, de 20 d'octubre.  
La comissió avaluadora podrà fixar la puntuació que s'assignarà a cada finalitat o grup de finalitats previstes en l'article 5 del decret esmentat.  
En el cas de les entitats constituïdes en CAES o PAEP s'afegirà al barem, automàticament, dos punts més sobre la puntuació obtinguda.  
3. En el cas d'associacions de pares i mares d'alumnes compostes exclusivament per pares i mares o tutors d'alumnes de centres docents mantinguts amb fons públics que no estigueren incardinades en un únic centre docent, sempre que estiguen constituïdes d'acord amb el Decret 126/1986, de 20 d'octubre, seran valorades d'acord amb els criteris següents:  
a) Mitjana aritmètica del nombre d'unitats, si s'escau, concertades, o especialitats amb les quals compten la totalitat dels centres les associacions de pares i mares dels quals hagen presentat sol·licitud ajustada a les bases d'aquesta convocatòria.  
El nombre resultant d'aquesta operació serà igual al nombre de punts que els correspon per aquest concepte.  
b) Puntuació d'acord amb la valoració del projecte d'activitats presentat, en la forma prevista en l'apartat 2 de la base 4.3 d'aquest annex.  
En el cas de les entitats constituïdes en algun CAES o PAEP s'afegirà al barem automàticament dos punts més sobre la puntuació obtinguda.  
4. D'acord amb els criteris anteriors es formarà una llista ordenada de major a menor puntuació. Les 20 primeres de la llista resultaran adjudicatàries de l'ajuda. En el cas de no resultar adjudicada alguna de les ajudes avantdites, l'import econòmic incrementarà la resta de les ajudes concedides.  
4.4 No seran objecte d'ajuda les despeses sumptuàries. Les despeses de restauració i hostalatge només seran objecte d'ajuda si s'originen per reunions del més alt òrgan col·legiat de direcció de les confederacions i federacions o per a congressos i assemblees generals de les entitats esmentades i, en tot cas, només la quantia que no excedisca del 80% del cost de l'activitat.  
5. Resolució  
Correspondrà al secretari general, per delegació del conseller d'Educació i Ciència, la resolució d'aquesta convocatòria a proposta de la comissió avaluadora integrada per:  
- El cap del Servei de Relacions Institucionals i Participació Social, que actuarà de president.  
- Un funcionari del grup A que preste els seus serveis en la Secretaria General, que actuarà de secretari.  
- Un assessor jurídic.  
- Un funcionari del grup A que preste els seus serveis en la direcció general de Centres Docentes.  
- Un representant per cadascuna de les confederacions i federacions d'associacions de pares i mares d'alumnes de la Comunitat Valenciana, a què es refereix l'apartat 1 de la disposició primera de l'ordre, com a observadors, amb veu però sense vot.  
Immediatament abans de ser redactada la proposta de resolució es posarà de manifest a les entitats interessades allò que s'ha instruït fins a la data, i es donarà audiència a aquestes entitats per un període màxim de 10 dies hàbils des de la realització de la sessió de la comissió avaluadora, perquè formulen al·legacions i presenten els documents i les justificacions que estimen pertinents.  
En el cas de les associacions de pares i mares d'alumnes compreses en aquesta convocatòria, la proposta de concessió els serà notificada per correu certificat, i es donarà audiència a aquestes entitats per un període de 10 dies hàbils des de la recepció de la notificació, perquè hi formulen al·legacions i presenten la documentació i les justificacions que estimen pertinents.  
El secretari general, vista la proposta de resolució de la comissió, juntament amb les al·legacions presentades, dictarà la resolució que serà publicada en el Diari Oficial de la Generalitat Valenciana.  
La resolució es dictarà dins els dos mesos següents a l'acabament del termini de presentació de sol·licituds. Si transcorregut aquest no s'haguera dictat, s'entendran desestimades les sol·licituds, sense perjudici del que dispose quan recaurà la sol·licitud expressa.  
6. Adjudicació i pagament de les subvencions  
Les ajudes s'atorgaran d'acord amb els criteris de la base 4 i podran ser subvencionades la totalitat o una part de les despeses pressupostades, sense que en cap cas puga excedir la quantia del cost de l'activitat.  
El pagament de les subvencions es realitzarà després de l'adjudicació i una vegada les entitats beneficiàries hagen presentat els documents a què es refereix la base següent.  
El termini de presentació dels justificants de despesa finalitzarà el 31 d'octubre de 1995 per a les associacions de pares i mares d'alumnes i el 6 de novembre de 1995 per a les confederacions i federacions d'associacions de pares i mares d'alumnes.  
Si dels justificants de despeses presentades resultara un import inferior a l'ajuda concedida, es procedirà a la reducció automàtica de la subvenció, en la quantia que calga per tal que l'ajuda no excedisca de la despesa justificada.  
7. Obligacions dels beneficiaris  
Els beneficiaris de les ajudes queden subjectes al compliment de les obligacions següents, dins el termini establert:  
1. Presentar justificants que acrediten la realització de les despeses per a les quals es va concedir l'ajuda, d'acord amb la legislació vigent, i també un informe-memòria que arreplegue i avalue els resultats de les activitats realitzades.  
Les factures o els justificants presentats hauran de ser originals o fotocòpia compulsada i seran emesos a nom de la confederació, federació o associació de pares i mares d'alumnes, i no serà vàlida la justificació que es realitze amb document expedit a nom d'altra entitat distinta.  
Per acreditar les despeses derivades del personal fix es presentarà la nòmina corresponent segons el model oficial, en original o fotocòpia compulsada.  
Quan es tractarà de justificar les col·laboracions ocasionals s'aportaran els rebuts en els quals consten les dades del receptor, el seu NIF, el concepte pel qual es retribueix, i també les dades relatives a le confederació, federació o associació de pares i mares d'alumnes beneficiària, segons el model que figura com a annex III.  
2. Aportar, si escau, un certificat de la secretaria de la confederació, federació o associació de pares i mares sol·licitant, on es facen constar els ingressos reals que han produït les activitats objecte de subvenció.  
3. Les entitats beneficiàries hauran d'acreditar, prèviament al cobrament de l'ajuda, que es troben al corrent de les seues obligacions tributàries i de la seguretat social, en la manera que determina l'Ordre de 7 de gener de 1991, de la Conselleria d'Economia i Hisenda, llevat de les entitats que reben una ajuda no superior a cinquanta mil pessetes (50.000 PTA).  
Tornar l'import total o parcial de l'ajuda rebuda si la despesa no s'ha produït, si es comprova una modificació substancial dels fins d'acord amb els quals es va concedir l'ajuda, o si per percepció d'altres subvencions o ingressos es cobrira l'import total de la despesa.  
5. Estar sotmesos a les actuacions de comprovació que efectuarà aquesta conselleria i a les de control financer que corresponen a la Intervenció General, en relació amb l'ajuda concedida.  
6. Comunicar a la Conselleria d'Educació i Ciència l'obtenció de subvencions o ajudes per a aquesta finalitat, procedents de qualssevol administracions o ens públics.  
8. Efecte en el cas d'incompliment  
En el cas d'incompliment de qualsevol dels requisits estipulats en la convocatòria, s'ajustarà al que disposa l'article 47.9 del text refós de la Llei d'Hisenda Pública de la Generalitat Valenciana.  
ANNEX II  
...(nom), en representació d ..., que té la seu establerta a ..., CP ..., carrer/plaça ..., núm. ..., telèfon ..., CIF ..., entitat bancària ..., clau ..., direcció/sucursal ..., clau ..., població ... núm. compte ...,  
EXPOSE:  
1. Que l'entitat que representa reuneix tots els requisits establerts en l'Ordre de 24 de febrer de 1995, de la Conselleria de Educación y Ciencia, per la qual són convocades ajudes per a les confederacions, federacions i associacions de pares i mares d'alumnes.  
2. Que adjunte a aquesta instància la documentació que assenyale a continuació:  
( ) Projecte d'activitats, amb indicació del pressupost per al finançament.  
( ) Fotocòpia dels estatuts i els documents que acrediten la legal constitució i inscripció de l'entitat sol·licitant.  
( ) Certificació de l'acord que acredita la representació del signant de la sol·licitud.  
( ) Certificació del registre d'associacions on consten les associacions o federacions integrades en l'entitat sol·licitant. (Només confederacions i federacions).  
( ) No aporte els documents de la base 3.12 i 3.1.3 per haver-los aportat el 1992, 1993 o 1994.  
SOL·LICITE: prendre part en la convocatòriaa d'ajudes de l'ordre esmentada i la concessió d'acord amb aquesta d'una subvenció d pessetes.  
València, ... d ... de 1995  
Signatura  
SECRETARI GENERAL DE LA  
CONSELLERIA D'EDUCACIó I CIèNCIA  
Avinguda de Campanar, 32 (CP: 46090) - València  
ANNEX III  
Rebut per col·laboracions ocasionals  
...(nom), amb NIF ... i domicili ..., he rebut de la confederació/federació/associació de pares i mares d'alumnes ..., l'import d ... pessetes, en concepte d'honoraris per ... ... (detalleu-ne el concepte i indiqueu-ne la data).  
 ..., ..., d ... de 1995  
 Signatura del perceptor


Còpia Permalink ELI